Document ID: 32012D0721

KOMISIJOS SPRENDIMAS
2012 m. lapkričio 14 d.
dėl ES ekologinio ženklo suteikimo pramonėje ir įstaigose naudojamiems skalbikliams ekologinių kriterijų nustatymo
(pranešta dokumentu Nr. C(2012) 8055)
(Tekstas svarbus EEE)
(2012/721/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač jo 8 straipsnio 2 dalį,
pasikonsultavusi su Europos Sąjungos ekologinio ženklinimo valdyba,
kadangi:
(1)
pagal Reglamentą (EB) Nr. 66/2010 ES ekologinis ženklas gali būti suteikiamas tokiems produktams, kurie per visą gyvavimo ciklą daro mažesnį poveikį aplinkai;
(2)
Reglamente (EB) Nr. 66/2010 numatyta, kad kiekvienai produktų grupei turi būti nustatyti konkretūs ES ekologinio ženklo suteikimo kriterijai;
(3)
šie kriterijai ir su jais susiję vertinimo bei patikros reikalavimai turėtų galioti ketverius metus nuo šio sprendimo priėmimo dienos;
(4)
šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Produktų grupei „Pramonėje ir įstaigose naudojami skalbikliai“ priklauso: skalbimo produktai, kuriuos profesionalūs naudotojai naudoja pramonės ar instituciniame sektoriuje.
Šiai produktų grupei taip pat priklauso daugiakomponentės sistemos, kurias sudaro daugiau nei viena sudedamoji dalis, naudojamos galutiniam plovikliui ar skalbimo programai automatinio dozavimo sistemose sudaryti.
Į šią produktų grupę neįeina produktai, kuriais keičiamos audinių savybės, kaip antai tokie, kuriais audiniai padaromi atsparūs vandeniui, nelaidūs vandeniui, atsparūs ugniai ar pan. Taip pat šiai produktų grupei nepriklauso produktai, kurie dozuojami nešikliais, kaip antai audinio skiautėmis ar kitomis medžiagomis, arba plovimo reikmenys, po kurių panaudojimo neskalbiama, pvz., kilimų ir baldų apmušalų dėmių valikliai.
Į šią produktų grupę neįeina buitiniai skalbinių plovikliai.
2 straipsnis
Kad skalbinių plovikliui pagal Reglamentą (EB) Nr. 66/2010 būtų suteiktas ES ekologinis ženklas, jis turi būti priskiriamas šio sprendimo 1 straipsnyje apibrėžtai produktų grupei „Pramonėje ir įstaigose naudojami skalbikliai“ ir atitikti šio sprendimo priede nustatytus kriterijus ir su jais susijusius vertinimo bei patikros reikalavimus.
3 straipsnis
Produktų grupės „Pramonėje ir įstaigose naudojami skalbikliai“ kriterijai ir susiję įvertinimo bei patikros reikalavimai galioja ketverius metus nuo šio sprendimo priėmimo dienos.
4 straipsnis
Administravimo tikslais produktų grupei „Pramonėje ir įstaigose naudojami skalbikliai“ suteikiamas kodas 039.
5 straipsnis
Šis sprendimas skirtas valstybėms narėms.
Priimta Briuselyje 2012 m. lapkričio 14 d.

Labels: 1
19
20
7
3